Jonathan ‘berkorban’ demi meneruskan misi
PELARI pecut negara
Jonathan Nyepa memilih untuk terus kekal di kampus sepanjang
tempoh Perintah Kawalan Pergerakan (PKP) bagi memastikan agar
beliau dapat meneruskan latihan. Walaupun kerajaan membenarkan
pelajar institusi pengajian tinggi pulang ke kampung halaman masing-masing
bermula 27 April lepas, atlet berasal dari Sungai Asap, Sarawak itu
sanggup mengorbankan masa bersama keluarga untuk terus berlatih bagi mencapai
misinya. Keputusan itu turut
menyebabkan Jonathan tidak dapat meraikan Hari Gawai bersama keluarganya pada 1
dan 2 Jun ini. Pelajar jurusan Bacelor
Sains (Pembangunan Sumber Manusia) di Universiti Putra Malaysia (UPM) itu, yang
‘tersangkut’ di kolej kediamannya sejak PKP dilaksanakan pada 18 Mac lepas,
bagaimanapun lega dapat melakukan latihan di luar sekarang. “Kampung saya berada
dalam zon hijau, mungkin saya kena kuarantin dahulu jika balik ke sana. Saya
juga selesa membuat latihan di UPM kerana tak ramai orang selain agak selamat
kerana orang luar tidak dibenarkan masuk.  “Sebagai atlet kebangsaan, saya memang jarang
balik ke kampung kerana komitmen latihan dan kejohanan. Pada tahun-tahun
sebelum ini pun, saya hanya balik ke kampung setahun sekali ketika
Krismas,” katanya ketika dihubungi Bernama. Atlet berusia 26 tahun
itu, yang gembira dapat melakukan latihan di luar, bagaimanapun mahu
mengambil langkah berjaga-jaga seperti mengamalkan jarakan
sosial ketika latihan luar bagi mengelak risiko jangkitan Covid-19. Selepas hampir kesemua
kejohanan dipinda atau dibatalkan berikutan pandemik Covid-19, Jonathan tetap
mahu meneruskan misi untuk memperbaiki catatan peribadinya apabila
penganjuran kejohanan dibenarkan berlangsung. “Saya memang melakukan
latihan secara konsisten sejak PKP dilaksanakan dan kini dapat melakukan
latihan di persekitaran Kolej Pendeta Za’ba. Saya akan meneruskan sasaran untuk
memperbaiki catatan masa saya,” katanya. Jonathan yang memiliki
catatan masa 10.28 saat dalam acara 100m dan 20.92s bagi acara 200m,
menjadi harapan negara pada Sukan SEA 2019 di
Filipina namun atlet yang baru pulang dari latihan di Amerika
Syarikat itu terpaksa berpuas hati di tempat keempat. Bagaimanapun, Mohd
Haiqal Hanafi berjaya mengekalkan gelaran ‘Raja Pecut’ Asia Tenggara, yang
dimenangi oleh Khairul Hafiz Jantan pada KL 2017 di Malaysia, apabila mencipta
kejutan meraih pingat emas dengan catatan 10.35s di Stadium Olahraga New Clark
City pada Disember lepas.-Bernama 
See author's posts
